**Zaistenie bezpečnosti a ochrany zdravia pri práci , ochrany pred požiarmi a ochrany životného prostredia**

1. **Úvod**
   1. Táto príloha je neoddeliteľnou súčasťou zmluvy a stanovuje záväzné podmienky pre vzájomnú súčinnosť objednávateľa a dodávateľa v oblasti bezpečnosti a ochrany zdravia pri práci ( ďalej tiež **BOZP** ), ochrany pred požiarmi (ďalej tiež **OPP**) a ochrany životného prostredia ( ďalej tiež **OŽP**) pri plnení predmetu uzavretej zmluvy/potvrdenej objednávky.
2. **Výklad pojmov**
   1. Na účely tejto prílohy sa ďalej rozumie:
      1. **Objednávateľom** - právnická osoba, uvedená v zmluve/objednávke ako Objednávateľ, resp. Kupujúci alebo Nájomca,
      2. **Dodávateľom** - právnická alebo fyzická osoba (vrátane SZČO), uvedená v zmluve/objednávke ako Dodávateľ, resp. Zhotoviteľ, predávajúci alebo Prenajímateľ,
      3. **Zmluvou** - potvrdená objednávka alebo uzavretá zmluva.
3. **Všeobecné požiadavky**
   1. Dodávateľ je povinný postupovať pri plnení predmetu Zmluvy v súlade s požiadavkami právnych a iných predpisov týkajúcich sa BOZP, OPP, OŽP a v súlade s internými predpismi a postupmi Objednávateľa, s ktorými bol zodpovedný zástupca Dodávateľa oboznámený.
   2. Dodávateľ je povinný postupovať pri plnení predmetu Zmluvy tak, aby jeho činnosťou nedochádzalo k mimoriadnym udalostiam, úrazom, škodám na majetku, ohrozenie životného prostredia alebo poškodenia dobrého mena Objednávateľa.
   3. Ak Dodávateľ použije na plnenie svojich záväzkov vyplývajúcich pre neho zo zmluvy tretie osoby (vrátane SZČO) tzn. subdodávateľov, zodpovedá Dodávateľ za dodržiavanie všetkých povinností ustanovených Zmluvou, vrátane príloh v plnom rozsahu, týmito osobami ako by zmluvné záväzky plnil sám.
   4. V prípade, že v súvislosti s činnosťou Dodávateľa dôjde na pracovisku Objednávateľa k úrazu, nehode alebo k iným škodám, spôsobeným Objednávateľovi alebo tretej strane, zaväzuje sa Dodávateľ uhradiť poškodeným všetky vzniknuté straty vrátane preukázateľných a vyčíslených strát (vrátane časových) súvisiacich s vyšetrovaním takejto udalosti.
   5. Ak by boli voči Objednávateľovi uplatnené sankcie kontrolnými orgánmi štátnej správy, za preukázateľné porušenie predpisov zo strany Dodávateľa resp. jeho zamestnancov (vrátane subdodávateľov), Dodávateľ sa zaväzuje uhradiť Objednávateľovi sankcie v plnej výške.
   6. Dodávateľ je povinný mať počas platnosti Zmluvy dojednané poistenie zodpovednosti za škodu spôsobenú tretím osobám na zdraví a majetku, vrátane poistenia potenciálnych ekologických rizík. Túto skutočnosť dokladá kópiou poistnej zmluvy, resp. potvrdením o uzavretí poistnej zmluvy, a to najneskôr pri odovzdaní a prevzatí pracoviska.
   7. Dodávateľ je povinný zabezpečiť, aby bolo pridelené pracovisko vybavené zodpovedajúcimi hygienickými zariadeniami.
4. **Ľudské zdroje , zamestnávanie cudzích štátnych príslušníkov**
   1. Dodávateľ sa zaväzuje plniť predmet Zmluvy pomocou osôb, ktoré sú k nemu v pracovnoprávnom alebo obdobnom vzťahu a ktoré spĺňajú všetky požiadavky vyplývajúce z právnych predpisov SR, najmä zo zákona č. 125/2006 o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov.
   2. Dodávateľ je povinný preukázať na pracovisku písomným dokladom existenciu pracovnoprávneho vzťahu (legálnosť zamestnania). Týmto dokladom je kópia pracovnej zmluvy, resp. dohody o zmene pracovnej zmluvy, kópia dohody o pracovnej činnosti alebo dohody o vykonaní práce.
   3. Dodávateľ pre prípad , že použije na uskutočnenie predmetu zmluvy fyzické osoby so štatútom cudzinca, prehlasuje, že tieto fyzické osoby majú:
      1. platné potrebné povolenie na pobyt na území Slovenskej republiky, a to na dobu realizácie predmetu Zmluvy popr. ďalšie podklady potrebné na taký pobyt,
      2. platné povolenie na zamestnanie (pracovné povolenie) po dobu vykonávania predmetu tejto Zmluvy.
   4. Dodávateľ ďalej prehlasuje, že doklady uvedené v bode 4.2 a 4.3 tejto Prílohy č. 8 má k dispozícii, a zaväzuje sa ich predložiť kedykoľvek na výzvu oprávnenému orgánu. V prípade, že Dodávateľ týmito dokladmi nedisponuje alebo ich nepredloží oprávnenému orgánu, a Objednávateľovi v súvislosti s tým vzniknú akékoľvek náklady (vrátane uložených sankcií nákladov na zabezpečenie iného plnenia , právne služby a pod), je Dodávateľ povinný tieto náklady v plnej výške uhradiť Objednávateľovi, a to najneskôr do pätnástich (15) dní odo dňa, keď ho na to písomne vyzval.
   5. Dodávateľ je povinný viesť prehľad o dennej prítomnosti svojich zamestnancov na pracovisku, vrátane prípadných subdodávateľov a SZČO. Prehľad môže byť vedený v listinnej alebo elektronickej forme.
   6. Dodávateľ je povinný zaistiť, aby aspoň jeden z jeho pracovníkov prítomných na stavenisku hovoril česky alebo slovensky.
5. **Bezpečnosť a ochrana zdravia, ochrana pred požiarmi**
   1. **Školenia a odborná a zdravotná spôsobilosť zamestnancov Dodávateľa**
      1. Dodávateľ je povinný mať na pracovisku Objednávateľa k dispozícii aspoň kópie dokladov o zdravotnej a odbornej spôsobilosti svojich zamestnancov (vrátane zamestnancov, subdodávateľov a SZČO) na výkon práce v rámci plnenia predmetu Zmluvy.
      2. Medzi požiadavky na odbornú spôsobilosť patrí aj školenie BOZP a OPP.
      3. Zodpovedný zástupca Dodávateľa je povinný zúčastňovať sa na pravidelných schôdzkach BOZP na pracovisku, organizovaných Objednávateľom.
      4. Objednávateľ má právo preškoliť pracovníkov Dodávateľa na ním určené témy z bezpečnosti práce.
      5. Dodávateľ je povinný viesť dokumentáciu BOZP, OPP v súlade s legislatívnymi požiadavkami a odovzdanými požiadavky Objednávateľa . Dokumentácia BOZP, OPP musí byť vedená v aktuálnom stave a musí obsahovať aspoň nižšie uvedené dokumenty:
         1. záznamy o školení zamestnancov, vyhodnotenie rizík spojených s vykonávanou činnosťou , vrátane opatrení na elimináciu rizík,
         2. plán BOZP, ak vznikla povinnosť tento dokument spracovať ,
         3. technologické postupy pre bezpečné vykonávanie prác so zvýšeným rizikom možného ohrozenia života a zdravia zamestnancov,
         4. záznamy o vykonaných kontrolách na pracoviskách, vrátane záznamov o vykonaných dychových skúškach,
         5. plán prvej pomoci, traumatologický plán,
         6. požiarne poplachové smernice,
         7. záznam o preukázateľnom oboznámení zamestnancov s príslušnými dokumentmi,
         8. prevádzkové denníky strojov a zariadení,
         9. záznamy k OOPP (osobné ochranné pracovné prostriedky),
         10. platné doklady o vykonanej kontrole, odbornej prehliadke, odbornej skúške (ďalej len **Revízii**) na technických a vyhradených technických zariadeniach (ďalej len **VTZ**) v zmysle vyhlášky č. 508/2009 Z. z. ktorou sa ustanovujú podrobnosti na zaistenie bezpečnosti a ochrany zdravia pri práci s technickými zariadeniami tlakovými, zdvíhacími, elektrickými a plynovými a ktorou sa ustanovujú technické zariadenia, ktoré sa považujú za vyhradené technické zariadenia v znení neskorších predpisov,
         11. kniha úrazov.
      6. Vyššie uvedené dokumenty musí mať Dodávateľ na pracovisku Objednávateľa k dispozícii aspoň vo forme kópii. Originály týchto dokumentov musí byť Dodávateľ schopný predložiť na požiadanie Objednávateľa do 24 hodín.
   2. **OOPP**
      1. Dodávateľ zodpovedá za to, že v nadväznosti na vykonávanú pracovnú činnosť a v súlade s posúdenými rizikami, budú všetci jeho zamestnanci (vrátane prípadných subdodávateľov a SZČO) na pracoviskách Objednávateľa vybavení vhodnými osobnými ochrannými pracovnými prostriedkami a budú tieto prostriedky vyžívať. Osobnými ochrannými pracovnými prostriedkami sa v minimálnom rozsahu rozumejú nasledovné prostriedky:
         1. všetky pracoviska:
            1. pracovný odev,
            2. ochranná prilba,
            3. reflexná vesta (alebo pracovný odev vybavený reflexnými prvkami), bezpečnostná obuv s ochranou špicou a podrážkou proti prepichnutiu,
            4. pracovné rukavice.
         2. určené pracovisko (vybrané činnosti) :
            1. ochrana zraku,
            2. ochrana sluchu,
            3. ochrana dýchacích ciest,
            4. pracovné polohovacie systémy a systémy na zachytenie pádu, vybavenie zváračov a pod.
      2. Dodávateľ je povinný vykonávať pravidelnú kontrolu svojich zamestnancov, subdodávateľov, vrátane SZČO, či pri pracovnej činnosti stanovené OOPP používajú.
      3. Na pracoviskách sú k dispozícii aj OOPP pre návštevy (prilba, vesta, chrániče sluchu, bezpečnostné okuliare).
   3. **Pracovné úrazy**
      1. Ak dôjde k pracovnému úrazu zamestnanca Dodávateľa, je Dodávateľ (vrátane jeho subdodávateľov) povinný oznámiť vzniknutý úraz bezodkladne vedúcemu pracoviska Objednávateľa.
      2. Vyšetrenie príčin vzniku úrazu, vedenie súvisiacej dokumentácia, vrátane splnenia oznamovacej povinnosti v zmysle právnych predpisov, ktorým sa ustanovuje spôsob evidencie, hlásenia a zasielanie záznamu o úraze zabezpečuje zamestnávateľ poškodeného zamestnanca (Dodávateľ). Dodávateľ musí umožniť Objednávateľovi podieľať sa na vyšetrovaní príčin úrazu. Okrem zákonom požadovaných formulárov vyplní Dodávateľ záznam o úraze na poskytnutom formulári Objednávateľa.
      3. Po ukončení vyšetrovania pracovného úrazu, odovzdá Dodávateľ kópiu všetkých záznamov Objednávateľovi. Náklady spojené so vzniknutým úrazom sa považujú za náklady Dodávateľa.
   4. **Ochrana pred požiarmi**
      1. Dodávateľ je v prípade potreby alebo na základe požiadavky povinný odovzdať Objednávateľovi spracovanú dokumentáciu ochrany pred požiarmi, vrátane preukázateľného oboznámenie zamestnancov s touto dokumentáciou.
      2. Dodávateľ je v prípade potreby povinný vybaviť svoje pracoviská (najmä stavebné bunky, kontajnery a zariadenie staveniska) zodpovedajúcim počtom a druhom prenosných hasiacich prístrojov (ďalej len **PHP**). Potrebný počet PHP stanovuje dodávateľ na základe stupňa požiarneho nebezpečenstva alebo v súlade s vyhláškou o požiarnej prevencii. PHP musí mať platnú revíziu.
      3. Dodávateľ je povinný vykonávať zváračské práce alebo iné práce s otvoreným ohňom či zvýšeným nebezpečenstvom požiaru iba na základe písomného príkazu a dodržanie príslušných právnych predpisov, najmä vyhlášky o požiarnej prevencii. Po ukončení prác založí pre prípad kontroly dodávateľ riadne vyplnený príkaz do dokumentácie pracoviska.
6. **Pravidlá k prevencii rizík**
   1. Dodávateľ je pri vykonávaní činnosti povinný dodržiavať nižšie uvedené pravidlá k prevencii rizík, ktoré vyplývajú z interných požiadaviek Objednávateľa.
      1. **Pravidlo č. 1 - Koncentrácia na prácu** - zamestnanec sa musí na vykonávanú prácu plne sústrediť, musí si uvedomovať svoje okolie a musí si byť vedomý toho, čo jeho činnosť môže v ktoromkoľvek okamihu spôsobiť
         1. mobilné telefóny je dovolené používať iba na bezpečnom mieste, kde nedochádza k žiadnej ďalšej činnosti,
         2. za jazdy alebo pri obsluhe stroja/vozidla je zakázané manipulovať s mobilným telefónom. Ak je stroj (vozidlo) vybavený „hands free“ je toto určené iba pre prijatie hovoru.
      2. **Pravidlo č. 2 - Zakázané chemické látky -** na pracoviskách Objednávateľa je zakázané používať akékoľvek produkty označené ako „toxické, karcinogénne, mutagénne alebo nebezpečné pro reprodukciu“.
      3. **Pravidlo č. 3 - Produkty na čistenie od asfaltových zmesí a pohonných hmôt** - čistenie techniky a nástrojov vykurovacím olejom, naftou a benzínom je zakázané. Pri tankovaní je nutné používať rukavice**.**
      4. **Pravidlo č. 4** - **Organizácia premávky na pracoviskách** - premávka na všetkých pracoviskách skupiny musí byť dopredu naplánovaná a vedená tak, aby bola bezpečná. Najmä sa musí:
         1. v maximálnej možnej miere zamedziť stretu chodcov a vozidiel/mechanizácie (oddelením komunikácii pre chodcov a vozidla, nevedením komunikácie pre chodcov v blízkosti alebo pod mechanizáciu a pod.),
         2. v maximálnej možnej miere zamedziť cúvaniu vozidiel.

Pokiaľ nie je možné zaistiť bezpečné oddelenie chodcov od vozidiel alebo hrozí stret vozidiel, ich prevrátenie, kontakt s vodičmi elektrického vedenia a pod. je nutné určiť osobu zodpovednú za koordináciu dopravy. V prípade, že mechanizácia stavby zasahuje mimo vyhradenú časť stavby do prevádzkovanej komunikácie (napr. pokiaľ zadná časť rýpadla pri otáčaní presiahne nad „zetka“), je nutné určiť osobu zodpovednú za koordináciu dopravy.

* + 1. **Pravidlo č. 5 - Práca s pneumatickými nástrojmi** - všetky nástroje (pneumatické kladivo, kompresor atď.) vybavené „rychlospojkou“ prívodu vzduchu pod tlakom musia byť vybavené poistkou proti vymršteniu.
    2. **Pravidlo č. 6 - Kontrola upevnenia lopaty pri výmene** - pri výmene lopaty (lyžice), hydraulických rýpadiel a podobnej výkopové techniky je nutné skontrolovať, či je lopata riadne upevnená. K tomu sa používa nižšie uvedený postup:
       1. opretie lopaty zadnou stranou horizontálne o zem,
       2. opretie zubov lopaty horizontálne k zemi s otvorenou lopatou.
    3. **Pravidlo č. 7 - Minimálna bezpečnostná vzdialenosť a smer hutnenia** - minimálna povinná bezpečnostná vzdialenosť medzi valcom a doskou finišera nesmie byť pri pohybe vpred menšia ako 5 metrov. Pokiaľ finišer stojí a hutnenie prebieha blízko dosky, je nutné znížiť rýchlosť hutnenia a za finišerom sa nesmú pohybovať peší zamestnanci.
    4. **Pravidlo č. 8 - Dumpre s predným výsypom -** tieto stroje sa nesmú používať.
    5. **Pravidlo č. 9 - Tandemové valce** - práca s tandemovými valcami, s valcom o šírke menšej než 1 meter a s obsluhou sediacou na valci je zakázaná.
    6. **Pravidlo č. 10 - Prach pri frézovaní** -cestné frézy sú vybavené tam, kde je to technicky možné, systémom pre odsávanie prachu (pri šírke nad 2 metre musia byť nové frézy ovládané a izolované kabínou so vzduchovým filtrom). Pokiaľ to nie je možné, musí vodič a pešia obsluha (zoraďovač, navádzač – osoba riadiaca dopravu atď.) nosiť masku triedy FFP3.
    7. **Pravidlo č. 11 - Práca s chemickými látkami** - je nutné používať minimum rôznych typov chemických látok. Pre daný typ činnosti môžu byť určené maximálne dva rôzne produkty. Chemické látky, s ktorými sa nepracuje, musia byť uložené na určenom mieste (ideálne v označenej a uzamykateľnej skrini). Chemické látky sa nesmú skladovať v obaloch, ktoré je možno ľahko zameniť s tekutinou na pitie (PET fľaše).

1. **Ochrana životného prostredia**
   1. Dodávateľ je pri vykonávaní činnosti povinný dodržiavať ustanovenia všeobecne záväzných právnych predpisov o ochrane životného prostredia.
   2. Dodávateľ je zodpovedný za znečistenie a poškodenie životného prostredia, ku ktorému došlo v súvislosti s vykonávaním jeho činnosti. Dodávateľ znáša všetky sankcie spojené s porušením platných právnych predpisov v oblasti ochrany životného prostredia.
   3. Pri servisných a čistiacich prácach vykonávaných v sídle, mieste podnikania, organizačnej zložke alebo inom mieste pôsobenia objednávateľa dodávateľ preberá na seba v zmysle zákona o odpadoch všetky povinnosti držiteľa odpadov pre odpady, ktoré vzniknú v súvislosti s vykonávaním činnosti; je povinný nakladať s týmto odpadmi v súlade s predpismi o nakladaní s odpadmi, najmä: zaradiť odpad v zmysle katalógu odpadov, viesť evidenciu odpadov s evidovaním odpadov, spôsobu nakladania, konečného zhodnocovateľa resp. zneškodňovateľa, triediť odpad podľa druhov a zabezpečiť prednostne jeho zhodnotenie, a ak to nie je možné, zabezpečiť jeho zneškodnenie u oprávnenej organizácie na vlastné náklady. Dodávateľ je povinný vypracovať a zabezpečiť schválenie zákonom požadovaných dokladov a získanie potrebných súhlasov. Kompletnú dokumentáciu o nakladaní s odpadmi, ktorých pôvodcom je Dodávateľ odovzdá pri preberaní vykonaných prác Dodávateľ Objednávateľovi.
   4. Dodávateľ nesmie na pracovisku zanechať žiadne odpady bez predchádzajúceho súhlasu vedúceho pracoviska. Pri prípadnom uložení odpadu sa musí určiť miesto uskladnenia a vhodné nádoby pre konkrétny druh odpadu.
   5. Prevádzkovateľ, ktorý vykonáva prepravu odpadov ako svoj predmet podnikania, je povinný sa zaregistrovať na príslušnom orgáne štátnej správy odpadového hospodárstva v mieste svojho sídla alebo miesta podnikania. Doklad, registráciu, predloží prevádzkovateľ dodávateľovi pred prvou prepravou odpadov.
   6. Dodávateľ je povinný obmedzovať exhalácie výfukových plynov vypínaním motoru pri prestávkach a minimalizovať beh motoru na prázdno.
   7. Dodávateľ je povinný dodržiavať osobitné právne predpisy o ochrane pred hlukom a vibráciami. Dodávateľ je povinný technickými, organizačnými a inými vhodnými opatreniami zabezpečiť, aby hluk neprekračoval najvyššie prípustné hodnoty ustanovené osobitnými právnymi predpismi.
   8. Pri výjazd~~e~~ zo stavby je Dodávateľ povinný očistiť znečistené pneumatiky dopravných alebo mechanizačných prostriedkov a v prípade znečistenia verejných komunikácii zaistiť ich okamžité očistenie.
   9. Dodávateľ je povinný dodržiavať osobitné právne predpisy na úseku ochrany prírody a krajiny a vypracovať a zabezpečiť príslušné vyjadrenia a súhlasy orgánov ochrany prírody a krajiny ak je to nutné pri jeho činnosti.
   10. **Chemické látky, znečisťujúce látky a ochrana vôd**
       1. Ak Dodávateľ pri činnosti v rámci plnenia predmetu zmluvy nakladá s nebezpečnými chemickými látkami a zmesami a znečisťujúcimi látkami, je povinný najmä:
          1. nebezpečné chemické látky a zmesi skladovať na pridelenom pracovisku tak, aby pri manipulácii s nimi nemohlo dôjsť k ohrozeniu kvality povrchových alebo podzemných vôd, ku kontaminácii pôdy, prípadne inému poškodeniu životného prostredia, zneužitia týchto látok nepovolanými osobami, alebo ohrozenia zdravia zamestnancov (uzamykateľný sklad so záchytnými vaňami),
          2. mať v mieste nakladania k dispozícii aktuálne karty bezpečnostných údajov k používaným chemickým látkam,
          3. preukázateľne oboznámiť príslušného zamestnanca s obsahom karty bezpečnostných údajov,
          4. v prípade nakladania s vybranými nebezpečnými chemickými látkami a zmesami, u ktorých to vyžaduje právny predpis (napr. automobilový benzín), spracovať pravidlá pre bezpečné nakladanie s týmito látkami a dokument prerokovať s príslušným regionálnym úradom verejného zdravotníctva, s pravidlami preukázateľne zoznámiť príslušného zamestnanca,
          5. pri práci s dopravnými a mechanizačnými prostriedkami vo vodných tokoch alebo v ich bezprostrednej blízkosti, v ochranných pásmach vodných zdrojov a žriediel používať ekologické prevádzkové náplne (oleje),
          6. odstavovať dopravné a mechanizačné prostriedky len v miestach určených Objednávateľom a zaistiť ich proti možným únikom škodlivých látok záchytnými vaňami,
          7. vybaviť pracoviská a dopravné a mechanizačné prostriedky havarijnými súpravami pre prvotný zásah pri úniku škodlivých látok a oboznámiť príslušných zamestnancov s ich použitím,
          8. spracovať (v prípade potreby alebo uplatnenej požiadavky) Havarijný plán, povodňový plán. Spracované dokumenty prejednať, prípadne zabezpečiť odsúhlasenie príslušným orgánom štátnej správy. S dokumentmi preukázateľne oboznámiť všetkých zamestnancov , vrátane prípadných subdodávateľov,
          9. v prípade úniku nebezpečných chemických látok či zmesí sú Dodávateľ a jeho prípadní subdodávatelia povinní vykonať opatrenia pre zabránenie ďalšieho úniku (najmä zabrániť vniknutí látok do vodných tokov či do kanalizační siete) a uniknuté látky zlikvidovať v súlade s platnou legislatívou. Únik sa musí bez zbytočného odkladu nahlásiť Objednávateľovi, koordinovať s ním záchranné a likvidačné práce a informovať ho o ďalšom postupu a opatreniach.
2. **Kontrola a postup pri porušovaní povinností dodávateľa pri zabezpečovaní BOZP , OPP a OŽP**
   1. Objednávateľ si vyhradzuje právo vykonávať kedykoľvek počas doby platnosti zmluvy kontrolu dodržiavania všetkých povinností v oblasti BOZP, OPP a OŽP zo strany Dodávateľa, vrátane kontrol pracovísk, vozidiel a zamestnancov Dodávateľa a jeho subdodávateľov.
   2. Dodávateľ má povinnosť takúto kontrolu umožniť vrátane kontroly na prítomnosť alkoholu alebo iných návykových látok u pracovníkov Dodávateľa.
   3. Pokiaľ bude činnosťou Dodávateľa v rámci predmetu Zmluvy dochádzať k porušovaniu povinností v oblasti BOZP, OPP a OŽP, stanovených všeobecne záväznými právnymi predpismi, uzatvorenou Zmluvou a jej prílohami, je Dodávateľ povinný uhradiť Objednávateľovi zmluvnú pokutu podľa tabuľky pokút za každý jednotlivý zistený a zdokumentovaný (písomne alebo elektronicky) prípad porušenia povinností v oblasti BOZP, OPP a OŽP. Konkrétnu výšku pokuty určuje vedúci príslušného pracoviska (stavbyvedúci/hlavný stavbyvedúci/vedúci areálu). Týmto nie je dotknutý nárok na náhradu škody. Objednávateľ je oprávnený svoju pohľadávku na zaplatenie zmluvnej pokuty započítať proti pohľadávke Dodávateľa na zaplatenie ceny poskytnutého plnenia.
   4. Objednávateľ je oprávnený nariadiť Dodávateľovi vykonanie nápravných opatrení na zabezpečenie požiadaviek BOZP a OŽP. Dodávateľ je povinný také pokyny Objednávateľa bezodkladne splniť. Ak nie je Dodávateľ zo závažných dôvodov (momentálny nedostatok finančných zdrojov, chýbajúci materiál atď.) schopný nápravu zjednať bezodkladne, je povinný zastaviť práce a činnosť môže začať až po vykonaní nápravy. V prípade závažných porušení bezpečnostných predpisov, prípadne predpisov pre ochranu životného prostredia je Objednávateľ oprávnený nariadiť Dodávateľovi okamžité prerušenie vykonávaných prác.
   5. Objednávateľ je oprávnený odstúpiť od Zmluvy, prípadne zrušiť potvrdenú objednávku v rozsahu, v akom predmet Zmluvy zatiaľ nebol vykonaný, v prípade , že :
      1. opakovane dochádza k porušovaniu požiadaviek BOZP, OPP a OŽP vyplývajúcich z platnej legislatívy a Zmluvy zo strany Dodávateľa,
      2. Dodávateľ bol zápisom v stavebnom denníku / denníku BOZP alebo obdobnom dokumente upozornený na nedostatky pri plnení povinností v oblasti BOZP, OPP a OŽP a nezabezpečil realizáciu nápravných opatrení stanovených Objednávateľom,
      3. Dodávateľ zahájil práce zastavené Objednávateľom bez vykonania nápravy.
   6. Vysporiadanie vzťahov zo Zmluvy, ktoré boli zrušené podľa tohto ustanovenia bude vykonané tak, že Objednávateľovi patrí do teraz vykonaná časť predmetu Zmluvy a Dodávateľ má nárok na úhradu pomernej časti ceny predmetu Zmluvy dohodnutej v Zmluve, zodpovedajúca rozsahu predmetu Zmluvy, riadne vykonaného ku dňu odstúpenia. Takto stanovená úhrada nemôže byť vyššia ako dohodnutá cena predmetu Zmluvy. Pre splatnosť tejto úhrady a zádržného platia primerane ustanovenia Zmluvy v časti o platení ceny predmetu Zmluvy.
3. **Oboznámenie s pravidlami, nebezpečenstvami a rizikami vyskytujúcimi sa na pracoviskách a pri činnostiach u Objednávateľa**
   1. Dodávateľ vykonávajúci s vedomím Objednávateľa činnosti na pracoviskách Objednávateľa sa zaväzuje:
      1. nevstupovať do priestorov kam je zákaz vstupu nepovolaným osobám,
      2. neuvádzať do činnosti stroj alebo zariadenie bez povolenia a príslušnej odbornej spôsobilosti,
      3. riadiť sa dopravno – prevádzkovým poriadkom pracoviska, dopravnými značkami a bezpečnostnými tabuľkami, ktoré sú umiestnené v objektoch a na stavbách,
      4. nevstupovať do objektov pod vplyvom alkoholu alebo iných omamných látok, behom pobytu na pracoviskách nepožívať alkohol a iné omamné látky a po vyzvaní podrobiť sa dychovej skúške na prítomnosť alkoholu,
      5. dodržiavať základné požiadavky BOZP pre príslušné pracovisko z hľadiska používania osobných ochranných pracovných prostriedkov (ochranné prilby, bezpečnostnú obuv s ochrannou špicou, okuliare, rukavice, výstražná vesta alebo iný reflexný odev),
      6. dodržiavať zákaz dotýkať sa alebo manipulovať s elektrickým zariadeniami, kde by mohlo dôjsť k dotyku so živými časťami pod napätím; v prípade potreby použiť systém bezpečnostných zámkov,
      7. dodržiavať zákaz fajčenia; zákaz vstupu s otvoreným ohňom do priestorov s horiacimi látkami,
      8. dodržiavať zákaz používania poškodených elektrických zariadení, predlžovacích káblov a pod.,
      9. ohlásiť akékoľvek poškodenie zdravia vzniknuté na pracovisku, nebezpečnú udalosť a skoro nehodu.
   2. Dodávateľ, vykonávajúci s vedomím Objednávateľa činnosti na pracoviskách Objednávateľa, sa zaväzuje oboznámiť všetky potrebné osoby s nižšie uvedenými nebezpečenstvami a rizikami:
      1. nebezpečenstvo zakopnutia, pošmyknutia pri pohybe v priestoroch firmy,
      2. nebezpečenstvo pádu do hĺbky,
      3. nezdržiavať sa pod zavesenými bremenami,
      4. nebezpečenstvo stretu s dopravnými a stavebnými mechanizmami, strojmi a vozidlami,
      5. neodstraňovať bezpečnostné kryty a iné bezpečnostné zariadenia strojov a mechanizmov,
      6. nebezpečenstvo pádu z výšky (schody, rebríky, zvýšené pracovisko, ostatné zvýšené pracoviská),
      7. pády materiálov,
      8. nebezpečenstvo poranenia ostrými hranami, vyčnievajúcimi hrotmi a pod. pri rôznej manipulácii, chôdzi a pohybe,
      9. nebezpečenstvo úrazu pri manipulácii s bremenami,
      10. nebezpečenstvo zasiahnutia pri odletovaní triesok,
      11. nebezpečenstvo popálenia alebo obarenia pri styku s horúcimi látkami a materiálmi,
      12. nebezpečenstvo zasiahnutia bočnicami nákladných automobilov,
      13. nebezpečenstvo pádu s ložnej plochy automobilu pri výstupe, zostupe,
      14. nebezpečenstvo styku s chemickými látkami,
      15. nebezpečenstvo vniknutia cudzích telies do oka (prach, úlomky materiálov apod.),
      16. nebezpečenstvo zasiahnutia elektrickým prúdom a atmosférickým výbojom,
      17. riziko vplyvu mikroklimatických podmienok na zamestnanca,
      18. riziko zrážky s prechádzajúcim dopravným prostriedkom,
      19. riziko pôsobenia vibrácií, hluku a prašnosti na zamestnanca,
      20. nebezpečenstvo vplyvu stavebných prác na verejnosť – občanov pohybujúcich sa v okolí stavby, vniknutie cudzích osôb na stavbu a riziko od vyššie spomenutých nebezpečenstiev,
      21. ďalšie iné nebezpečenstvá – nebezpečenstvo podvrtnutia/pádu na nerovných povrchoch, nebezpečenstvo poškodenia majetku /kiosková trafostanica , oplotenie, el. káble.
   3. Dodávateľ je povinný oboznámiť svojich zamestnancov, subdodávateľov, vrátane SZČO, s vyššie uvedenými pravidlami, nebezpečenstvami a rizikami.

**Tabuľka pokút**

|  |  |
| --- | --- |
| **Popis porušenia** | **Maximálna výška pokuty za jednotlivé porušenie** |
| Nepoužívanie osobných ochranných prac. pomôcok (ochrannej prilby, pracovná obuv, reflexné vesty atď. za každé jedno porušenie u zamestnancov Dodávateľa a u jeho subdodávateľov.) | 100 € |
| Nezaistenie chemických látok a chemických zmesí proti ohrozeniu podzemných a povrchových vôd pri práci alebo skladovaní, nepoužitím záchytných vaní (vrátane vaní pod nepracujúce, parkujúce stavebné stroje a nákladné automobily) | 100 € |
| Zavinený únik chemických látok a zmesí do prostredia (hlavne nepoužitím záchytných prostriedkov) | 110 € |
| Neplatné alebo chýbajúce školenie BOZP, OPP a zahájenie prác bez príslušnej odbornej spôsobilosti (obsluha stavebných strojov, viazanie bremien, obsluha zdvíhacích zariadení a iné, za každé jedno porušenie u zamestnancov Dodávateľa a u jeho subdodávateľov.) | 180 € |
| Neplatná alebo chýbajúca lekárska prehliadka (za každé jedno porušenie u zamestnancov Dodávateľa a u jeho subdodávateľov) | 180 € |
| Nepredloženie stanovenej dokumentácie v oblasti BOZP, OPP, OŽP požadovanej právnymi predpismi či zmluvným ujedaním ku kontrole na výzvu objednávateľa | 180 € |
| Používanie nevyhovujúcich alebo nevhodne umiestnených rebríkov (poškodené, príliš zaťažované, pod nevhodným uhlom, bez dostatočného presahu atď.) | 110 € |
| Zahájenie pracovnej činnosti s poškodeným/nerevidovaným/nekontrolovaným strojom, VTZ (zdvíhacím, tlakovým, plynovým, elektrickým), elektrickým/pneumatickým náradím, alebo na poškodených/nekontrolovaných pracovných lávkach ako aj používanie nevhodných, alebo poškodených viazacích prostriedkov | 330 € |
| Porušenie legislatívy týkajúcej sa odpadov, hlavne pri triedení a zhromažďovaní odpadov, nedodržanie plánu odpadového hospodárstva, havarijných plánov za každé porušenie | 100 € |
| Porušenie legislatívy týkajúcej sa odpadov, hlavne pri likvidácii zakázaným spôsobom ako je jeho zahrnutie/zakopanie/zasypanie alebo spaľovanie | 550 € |
| Vstup pracovníka do výkopu pri hĺbke väčšej ako 1,3 m bez predchádzajúceho zaistenia stien proti zosunutiu vhodným a dostatočne únosným pažením, alebo svahovaním | 750 € |
| Neúmerne zaťažené hrany výkopu (materiálom, mechanizáciou a pod.) | 550 € |
| Nezaistené, nedostatočne zaistené a neoznačené pracovisko proti pádu/zrúteniu/prepadnutiu osôb z výšky alebo do hĺbky, výkopy, (výkopy sú napr. výkopy, otvory väčšie ako 25x25 cm, pracovné šachty, atď.) a nepoužitie kolektívnej ochrany alebo OOPP proti pádu z výšky | 550 € |
| Prítomnosť pracovníka na stavenisku pod vplyvom alkoholu alebo iných návykových látok, odmietnutie podrobiť sa skúške na prítomnosť alkoholu, omamnej alebo psychotropnej látky – za každé jedno porušenie u zamestnancov Dodávateľa a u jeho poddodávateľov). | 1 850 € |
| Chýbajúce havarijná súprava v nákladnom automobile a stavebnom stroji | 100 € |
| Nebezpečné pracovné postupy ako, pohyb osôb v nebezpečnom priestore prevádzkovaného stroja ako je priestor okolo bagru/nakladača/žeriavu, ďalej práce nad sebou pri práci vo výškach, nezaistený a neoznačený priestor nachádzajúci sa pod prácami vo výške | 330 € |
| Zahájenie cúvania nákladných dopravných prostriedkov alebo pracovných strojov bez funkčnej akustickej signalizácie, alebo zahájení cúvania v neprehľadných miestach bez účasti náležite poučenej a predom určenej osoby pre zaistenie bezpečného cúvania nákladných dopravných prostriedkov a stavebných strojov | 100 € |
| Nevybavenie pracoviska dostatočným počtom prenosných hasiacich prístrojov (hasiace prístroje musia byť akcieschopné a musia mať platnú revíziu) podľa druhu vykonávané činnosti a podľa dokumentácie OPP ako je napr. príkaz na zváranie, požiarny poriadok | 180 € |
| Nerešpektovanie bezpečnostných a dopravných značiek | 100 € |
| Nepoužívanie výstražného oranžového majáka na všetkých motorových vozidlách všetkých kategórii na stavenisku. | 100 € |
| Neodstránenie zistených nedostatkov v navrhovanom termíne | 200 € |
| Nedodržiavanie pravidiel podľa § 6 Pravidlá k prevencii rizík | 150 € |
| Opätovné zaradenie pracovníka na práce po písomnom vykázaní zo stavby za každého zamestnanca Dodávateľa a jeho subdodávateľov. | 1 000 € |
| **Opakované porušovanie požiadaviek na BOZP, OPP a OŽP, neodstránenie nedostatkov v určenom termíne, pokračovanie v životu nebezpečných prácach** | **3 700 €** |